Թեյլոր Զախար Պերես

Թեյլոր Զախար Պերես (, ), ամերիկացի դերասան։ Առավել հայտնի է «Համբույրների կրպակը 2» (2020), «Համբույրների կրպակ 3» (2021), «Կարմիր, սպիտակ և թագավորական կապույտ» ֆիլմերում և «Չարաճճին» հեռուստասերիալում կատարած դերերի շնորհիվ։

Վաղ կյանք
Ծնվել է 1991 թվականի դեկտեմբերի 24-ին Չիկագոյում, բայց մեծացել է Ինդիանայի Չեսթերթոն քաղաքում։ Նա հաճախել է Չեսթերթոնի ավագ դպրոց, որտեղ լողորդ էր։ Ունի մերձավորարևելյան, միջերկրածովյան և մեքսիկական ծագում։

Նրա մայրը կոսմետոլոգ է, իսկ Թեյլորը ութ երեխաներից երրորդն է։ Պերեսը հանգստյան օրերին անվադողեր է փոխել ընտանեկան ավտոմասերի խանութում։ Լողի համար կրթաթոշակ է ստացել Ֆորդհեմի համալսարանում, սակայն հրաժարվել է դրանից Լոս Անջելեսի Կալիֆոռնիայի համալսարան ընդունվելու համար, որտեղ մասնագիտացել է իսպանական մշակույթ, լեզու և հասարակություն, նաև հեռուստատեսություն և կինո բաժիններում։

Վաղ տարիքում նա օպերային թատրոններում սկսել է խաղալ մյուզիքլներում։ Հետո զբաղվել է մոդելավորմամբ և տեղափոխվել է Լոս Անջելես։

Կարիերա
Կարիերան սկսել է մի շարք միջազգային ճանաչում ունեցող հեռուստասերիալներում կատարած դերակատարումներով, ինչպիսիք են «iCarly», «Արվարձան», «Երիտասարդ և քաղցած», «Սև կոդ» և «Սկանդալ» հեռուստասերիալները։

2020 թվականին կատարել է Մարկո Վալենտին Պենայի դերը Նեթֆլիքսի «Համբույրների կրպակը 2» ֆիլմում, որտեղ նկարահանվել է նաև Ջոյ Լին Քինգը։ Դերակատարման համար ստացել է խորեոգրաֆիայի և կիթառի դասընթացներ։ 2021 թվականին կրկնել է դերը «Համբույրների կրպակը 3» ֆիլմում։

2022 թվականին HBO Max-ի կատակերգական «Չարաճճի» հեռուստասերիալում կատարել է Շեյն Բրոդիի դերը։ Հետո 1Up խաղային կատակերգությունում հանդես է եկել Դասթինի դերով։ 2023 թվականին Amazon Prime Video-ի «Կարմիր, սպիտակ և թագավորական կապույտ» ֆիլմում կատարել է Քլերմոնտ Դիասի դերը, նրա խաղընկերը եղել է Նիկոլաս Գալիցինը։

Բարեգործություն
COVID-19 համաճարակի սկզբում դիմակներ պատրաստելու համար համագործակցել է 3D տեխնոլոգիական «Variant Malibu» ընկերության հետ։ Նրանք կրճատել են ավանդական արտադրական թափոնների 90%-ը։ Նա նաև նախագծել է դիմակներ՝ «Համբույրների կրպակ 2» ֆիլմի իր գործընկերների՝ Ջոել Քորթնիի, Ջոյ Քինգի, Մեգան Յանգի և Մեյզի Ռիչարդսոն-Սելլերսի հետ։ Հասույթը տրամադրվել է Չիկագոյի մի կազմակերպության, որն օգնում է իսպանախոս համայնքների հաշմանդամ երեխաներին, մեծահասակներին և հաշմանդամ երեխաներ ունեցող ընտանիքներին։

Ֆիլմագրություն

Ֆիլմեր

Հեռուստատեսություն

Ծանոթագրություններ

Արտաքին հղումներ 
 

21-րդ դարի ամերիկացի դերասաններ
Ամերիկացի մոդելներ
Ամերիկացի հեռուստատեսային դերասաններ
Ամերիկացի կինոդերասաններ
Ամերիկացի բարերարներ
Ամառային երիտասարդական վիքիճամբարի հոդվածներ